Янков е роден през 1879 година в Кукуш, в Османската империя, днес Килкис, в Гърция. Като ръководител на Кукушкия революционен комитет взема активно участие в Илинденско-Преображенското въстание. След въстанието се провежда околийски конгрес в Кукуш в 1904 година край Арджанското езеро, на който е избрано ново ръководство на Кукушката революционна околия, в което влизат Дино Кирлиев, Йордан Икономов, Аспарух Измирлиев, Гоце Имов, Никола Петров, Тено Цървениванов, Вангел Казански и Христо Янков. След това Янков става и член на Солунския окръжен комитет на ВМОРО. Делегат е на Солунския окръжен конгрес в 1905 година. По време на Хуриета участва в създаването на Народната федеративна партия (българска секция) и става секретар на нейното Централно бюро.